Over 60 besøg og flere end 150.000 krydstogtgæster. Det er, hvad Skagen regner med at nå op på, når sæsonen for anløb af krydstogtskibe er færdig i år. Og det kulminerer i denne uge, hvor der er seks anløb på fire dage. Første anløb er i dag af skibet AIDAnova, der har plads til 6.654 passagerer og 1.646 besætningsmedlemmer. Så det er nærmest en lille by, der i dag anløber Skagen. Til sammenligning har Danmarks nordligste by 7.547 indbyggere. Og det vækker glæde blandt byens erhvervsdrivende og ikke mindst Anne Sofie Rønne, der er cruisemanager hos Port of Skagen. - Jeg er meget glad. Det er det bedste simpelthen, siger hun. Skibet er med sine 400 meter det 12. største skib i verden. Og det er en ordentlig mundfuld at få transporteret de mange tusinde turister på tur til Skagens seværdigheder. - De mest populære ture, det er sådan Skagen Highlights, hvor de er på grenen og kører med sandorm, og så er de ved den tilsandede kirke. Så er de måske på et af vores museer og sådan lidt rundt i byen. Og de erhvervsdrivende kan nærmest ikke få armene ned. - Vi har rigtig mange kunder i butikken, og de lægger rigtig mange penge her hos os, så det har en kæmpe betydning. Og gæsterne fra skibet er også glade, siger Mette Stenbroen, der er indehaver af Stenbroen Guld og Ure. Skagen er rykket op i første division Havnen i Skagen  er nummer to, når det gælder antal gæster fra krydstogtskibet, kun overgået af København. Men de sover og spiser på skibet. Alligevel mener Skagen, at det er en god forretning. - Det er jo ikke kun handelslivet, og restauranterne, og museerne, der får noget ud af sådan et krydstogtskib inde. Det er jo også havnen og busselskaber, der så yderligere kan lægge penge i byen efterfølgende, siger Mathias Rump Hansen der er bestyrelsesmedlem i Skagen Handelsstandsforening. - Så udover, at det har nogle effekter den dag, de er inde, så har det også en masse afledte effekter bagefter. - Helt klart. Det smitter jo af på naboen, når vi har det godt også. Og støtter vi jo også op om dem, når de har nogle gode perioder, som er knap så gode for os, siger Mette Stenbroen. Men hvad med forureningen? For sådan et tonstungt krydstogtsskib må stå noteret i miljøaktivisternes sorte bog. - Nu står vi jo foran et af verdens reneste krydstogsskib. Det sejler på LNG, altså flydende naturgas. Så det udleder ingen affaldsstoffer, siger cruisemanager Anne Sofie Rønne. Krydstogtsæsonen i Skagen varer frem til november. Se hele indslaget her:
Seks krydstogtskibe lægger an i Skagen i denne uge. Første skib er verdens 12. største skib, AIDAnova. Det har plads til 6.654 passagerer.